**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.12.2019, ora 08.00 – 03.12.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 03.12.2019, ora 07.00**

**RÂURI**

**Debitele au fost relativ staţionare**, exceptând cursul inferior al Someşului, unde au fost în creştere prin propagare şi bazinul Jiului, unde au fost în scădere uşoară.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe cursul mijlociu al Siretului şi mai mici (sub 30% din normalele lunare) pe: Tur, Crasna, Barcău, Crişul Alb, Bega Veche, Moraviţa, Rm. Sărat, Başeu, Bârlad, unii afluenţi ai Someșului (Şieu, Lonea, Fizeş), ai Mureșului (Luţ, Comlod, Feernic, Vișa, Secaș, Ampoi, Râul Mare), în bazinul superior al Jijiei şi pe cursul inferior al Bistriţei.

Formaţiunile de gheaţă (gheaţă la maluri, năboi, pod de gheaţă), prezente în bazinele râurilor: Crişul Repede, Moldova, Bistriţa, Putna şi izolat în bazinele superioare ale Mureşului şi Oltului, au fost în uşoară extindere şi intensificare.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staţionare.**

Formaţiunile de gheaţă (gheaţă la maluri, năboi, pod de gheaţă), prezente în bazinele superioare ale râurilor din zonele de deal şi de munte din nordul şi centrul ţării, vor fi în uşoară extindere şi intensificare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 02.12.2019 – 03.12.2019 a fost în scădere, având valoarea de 4800 m3/s**, sub media multianuală a lunii decembrie (5200 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (4700 m3/s).**

În aval de Porţile de Fier, debitele vor fi în scădere.

**2.** **Situaţia meteorologică în intervalul 02.12.2019, ora 09.00 –03.12.2019, ora 06.00**

**ÎN ŢARĂ**

În vestul, nordul și centrul țării vremea a fost închisă, iar în rest înnorările au fost temporare. Îndeosebi în cursul zilei au căzut precipitații în general slabe, predominant sub formă de ploaie în Banat, mixte în Crișana, predominant ninsori în Transilvania și cea mai mare parte a Moldovei și ninsori în Maramureș și la munte. Noaptea, precipitații slabe, mai ales ploi s-au semnalat local în Oltenia și izolat în Muntenia și Dobrogea. Vântul a suflat slab și moderat, cu intensificări în zona montană, îndeosebi pe creste, cu viteze la rafală de peste 70...80 km/h, unde a spulberat zăpada, dar local și la cote mai reduse și în Banat, Moldova și Dobrogea. S-a depus strat de zăpadă care măsura la ora 20.00 până la 36 cm la munte (Bâlea Lac), până la 12 cm în Transilvania, 7 cm în Maramureș, 6 cm în Moldova și 4 cm în Crișana. Temperaturile maxime s-au încadrat între -2 grade la Huedin, Toplița și Joseni și 10 grade la Oravița, Fetești, Mangalia, Constanța, Constanța-Dig, Gura Portiței, Sfântu Gheorghe (Deltă) și Sulina, iar la ora 06.00 se înregistrau valori termice cuprinse între -4 grade la Câmpeni, Sărmașu, Târnăveni și Turda și 5 grade la Zimnicea, Turnu Măgurele, Târgu Logrești, Mangalia și Constanța-dig. Cu totul izolat în primele ore ale intervalului și noaptea a fost ceață.

***Observaţie:*** *de ieri dimineață de la ora 06.00 au fost în vigoare 7 atenționări cod galben pentru fenomene meteorologice periculoase imediate, emise precum urmează: 3 de SRPV Sibiu, 2 de SRPV Cluj și câte 1 de CNPM pentru Muntenia și respectiv SRPV Timișoara.*

**LA BUCUREŞTI**

Vremea s-a încălzit ușor față de intervalul precedent, astfel încât valorile termice au fost apropiate de mediile multianuale. Cerul a fost temporar noros, iar noaptea, trecător a plouat slab. Vântul a suflat slab până la moderat. Temperatura maximă a fost de 6 grade la Afumați și Băneasa și 7 grade la Filaret, iar la ora 06.00 se înregistrau 3 grade la Băneasa și Filaret și 4 grade la Afumați.

**3. Prognoza meteorologică în intervalul 03.12.2019, ora 09.00 –04.12.2019, ora 09.00**

**ÎN ŢARĂ**

Vremea va fi rece, mai ales dimineața și noaptea și cu precădere în jumătatea de nord a țării. Cerul va avea înnorări temporare, în special ziua și pe arii restrânse vor mai fi precipitații slabe, ninsori la munte, în nord și în centru și mixte în celelalte regiuni. Îndeosebi în orele dimineții, izolat vor fi condiții de polei. Vântul va sufla slab și moderat, cu unele intensificări în zona de munte, unde zăpada va fi spulberată și local în Moldova, Dobrogea și Oltenia. Temperaturile maxime se vor încadra între -1 și 7 grade, iar cele minime între -8 și 0 grade, mai scăzute în zonele depresionare din Maramureș și estul Transilvaniei. Se va semnala ceață, izolat în zonele joase, îndeosebi din vestul și centrul teritoriului.

**LA BUCUREŞTI**

Cerul va fi temporar noros, iar în cursul zilei se vor semnala precipitații slabe, predominant sub formă de ploaie. Vântul va sufla slab și moderat. Temperatura maximă va fi în jur de 5 grade, iar cea minimă de -4...-2 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Agenţia pentru Protecţia Mediului Suceava*** informează despre producerea, în ziua de 29.11.2019, unei poluări accidentale a apei râului Moldova, în zona municipiului Câmpulung Moldovenesc, judeţul Suceava, în urma evacuării de ape uzate insuficient epurate, din staţia de epurare a municipiului Câmpulung Moldovenesc, ce aparţine SC ACET SA. Reprezentanţii S.G.A. Suceava s-au deplasat la faţa locului şi au prelevat probe de apă din râul Moldova. Analizele, pe probele de apă prelevate, au indicat menţinerea în clasa I de calitate la toţi poluanţii, mai puţin la CCOCr, la care apa râului, în aval de evacuare, s-a încadrat în clasa a II-a de calitate.

**2.3. Pe Marea Neagră**

***Administrația Națională Apele Române*** revine cu informaţii referitoare la nava încărcată cu 14.600 de ovine, care a eşuat la data de 24.11.2019, în zona şenalului aferent bazinului portuar Midia Năvodari, judeţul Constanţa. Se menţionează că până la data de 02.12.2019 au fost salvate un număr de 254 de ovine, existând posibilitatea ca prin descompunerea cadavrelor de origine animală, existente în corpul navei și în acvatoriu, să se producă:

- creșterea cantității de substanță organică în masa apei;

- creșterea concetrației de nutrienți (compuși ai azotului și fosforului);

- reducerea concentrației de oxigen dizolvat în masa apei.

Aceste fenomene pot conduce la apariția procesului de eutrofizare (dezvoltarea masivă a masei algale) şi la fenomenul de mortalitate a viețuitoarelor marine.

A.B.A. Dobrogea Litoral a prelevat patru probe de apă din patru secțiuni distincte, la data de 29.11.2019 și la data de 02.12.2019.

De asemenea la data de 02.12.2019 au fost prelevate două probe pentru determinări bacteriologice. Probele au fost transmise la D.S.P.J. Constanța.

Rezultatele analizelor, pentru probele prelevate în data de 29.11.2019, au valori caracteristice apelor costiere, încadrându-se în limitele stării ecologice bune.

La verificările efectuate în perioda 29.11.2019 – 02.12.2019 nu au fost depistate cadavre de animale la linia țărmului, pe sectorul Midia – Năvodari (Hanul Piraților).

Se va reveni cu evoluția fenomenului, după interpretarea rezultatelor analizelor pentru probele prelevate în data de 02.12.2019.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru intervalul 29.11.2019-01.12.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Garda Naţională de Mediu - Comisariatul Judeţean Argeş*** informează despre producerea, în ziua de 02.12.2019, la ora 18:31, unui incendiu la o hală metalică, aparţinând SC GBA Plastik SRL (titular activitate de fabricarea articolelor din material plastic pentru construcţii), din localitatea Căteasca, judeţul Argeş. Au ars 150 mp hală (pereţi laterali), echipamente (matriţe turnare, maşini de vopsit) şi 90 litri de acetonă. Incendiul a fost stins la ora 19:00, în urma intervenţiei cu autospeciale a I.S.U. Argeş.

1. **În domeniul solului şi vegetaţiei**

***Garda Naţională de Mediu - Comisariatul Judeţean Argeş*** informează despre producerea, în ziua de 02.12.2019, la ora 10:30, unei poluări accidentale a solului, în zona localităţii Săpata, judeţul Argeş, în urma unei avarii la o conductă aparţinând OMV Petrom. S-au scurs circa 300 l de ţiţei şi 500 l de apă sărată pe o suprafaţă de aproximativ 800 mp (teren public). S-au luat următoarele măsuri: s-a oprit pomparea, s-a remediat avaria şi s-a intervenit pentru ecologizarea zonei afectate.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 01.12.2019-02.12.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE